江譽鏐

江譽鏐，又名江譽球、黃標，字絳霞，號小蘭齋主，別號南海江楓，藝名南海十三郎，人稱十三哥、江十三，喺廣州出世，祖籍廣東南海縣張槎下塱村，係二十世紀著名嘅粵劇編劇。代表作有《心聲淚影》、《女兒香》、《燕歸人未歸》等。弟子有袁準、唐滌生等。有一女黃菊霜。清末翰林江孔殷太史第十三個仔；影星梅綺同食家江獻珠嘅叔父。

家世生平 

江譽鏐係清末翰林江孔殷太史第十三個仔；阿媽係江孔殷第六房妾杜秀蘭，喺廣州黃沙叢桂西街生落佢之後過身，之後畀伯娘周氏湊大；兩歲跟江孔殷搬去香港堅道七十五號，無耐返去廣州河南嘅太史第住。佢幼年喺太史第入邊嘅「蘭齋私塾」讀書，師從名儒何天輔、陳桂生等讀經史；十歲入讀南武小學，師從胡鳳昌等；之後先後入讀嶺大附中、中德中學、香港預科書院、香港華仁書院，再考入香港大學讀醫科。

1924年，預科書院請「寰球樂劇團」義演，班主何浩泉請江譽鏐編劇，佢就將莎翁嘅《隨汝喜歡》改編成《寒夜簫聲》，呢個亦係佢編嘅第一齣劇。1929年，入「覺先聲劇團」第一屆班，起藝名「南海十三郎」；同年喺港大退學，諗住轉校去北平協和醫學院，收尾留喺上海，直至1932年返廣州；1930年，憑劇作《心聲淚影》名揚省港。1938年，廣州淪陷，江氏跟屋企走難落香港，喺同一個女人同居，生落個女，後來起名黃菊霜；遞年，受趙如琳邀請返廣東，入省立藝術院寫《平戎帳下歌》等抗日劇。1940年，廣東省府主席李漢魂請佢做「戰時粵省參議」，佢自己改名「南海江楓」；遞年，北上曲江，同關德興編劇。1945年8月返廣州。無幾耐，朋友請佢去香港辦報；半年之後又搭火車返廣州，車行到蘿崗，佢被人落車，撻親個頭同尾龍骨，入河南紅會醫院留醫。

1949年，返去南海縣鄉下住；同年冬，落香港中環，住喺大道中鹿角酒店，收尾搬去分域街、軒尼詩道附近；1953年、1959年兩度入高街精神病院；1961年，入青山醫院，遞年三月出院。1964年，同《工商晚報》等寫專欄文章，後爲朱少璋博士輯爲《小蘭齋雜記》三卷；1970年，入大嶼山寶蓮寺做知客；1976年，又試入青山醫院。1984年5月6號，喺瑪嘉烈醫院過身，享年七十四。

軼事 
下低南海十三郎軼事，據《小蘭齋雜記》同《滄桑太史第》、按時間順序輯錄：

1920年初，喺南武小學讀書嗰陣，因為得罪校長朋友、燒咗校長幢蚊帳，被校長開除出校。
1930年代，南海十三郎名揚省港之後，逢親係十三郎編嘅劇，都會撻「南海十三郎」呢個朵先，薛老揸個名都要跟佢後邊。
1930年代中，薛覺先親臨太史第，專程答謝十三郎。薛覺先着住藍布長衫，後邊跟住一班樂手，由十三郎帶入廳食蛇羹。食完餐飯，薛覺先唱咗十三郎撰嘅劇《心聲淚影》嘅歌《寒江釣雪》。
1934年，《春秋》雜誌嘅衛春秋寫咗一篇影射江太史一家嘅小說《春深太史第》。江孔殷一查，原來係十三郎將太史第啲醜事爆畀當時《華僑日報》副刊編輯楊大明聽，楊大明又同衛春秋講返，經衛春秋添油加醋，寫成《春深太史第》。於是江孔殷就用《中庸》同「江氏祖訓」教訓十三郎。
1935年，因爲拍電影《女兒債》識女演員林雪蝶，感情漸深，於是乎兩家訂婚，林雪蝶亦自號「十三娘」。收尾由於性格唔啱，卒之無成親。
1953年10月26號，佢喺大道中高陞茶樓附近嘅十字路口同過路人大聲演講，講時事、論政局，成棚人圍住睇。差佬帶佢返灣仔差館，經警方判斷爲精神病發作，轉送佢入高街精神病院。
1960年代，佢打電話報警，同灣仔啲差佬講佢唔見咗對鞋。差佬問邊個偷佢對鞋，佢話嗰兩個人差佬唔敢拉，偷佢左邊鞋嘅係毛澤東，偷佢右邊鞋嘅係蔣介石，自己左右都唔行得。

作品 
劇：
「寰球樂」劇團：《寒夜簫聲》
「覺先聲」劇團：《心聲淚影》、《紅粉金戈》、《引情香》、《秦淮月》、《梨香院》、《明月香衾》、《紫薇花對紫薇郎》、《花魂春欲斷》等
「大江南」劇團：《明宮英烈傳》、《殘花落地紅》、《莫問儂歸處》等
「玉堂春」劇團：《血染銅宮》等
 新一屆「覺先聲」劇團：《銅城金粉盜》、《誰是負心人續篇》、《女兒香》、《惜花不護花》、《半生脂粉奴》、《花市》、《春思落誰多》、《幽香冷處濃》、《咬碎寒關月》、《無價春宵》等
「義擎天」劇團：《七十二銅城》、《燕歸人未歸》、《天涯歌女》、《漂泊王孫》、《花落春歸去》、《血債血償》、《義結擎天》、《無情了有情》、《古塔可憐宵》等
「萬年青」劇團：《渴飲匈奴血》、《去年今夕》等
「興中華」劇團：《白虎戲玄壇》、《燕市鐵蹄紅》、《八陣圖》、《太平天國》、《金鳳池與年羹堯》等
「大羅天」劇團：《黃浦月》等
「勝光明」劇團：《花債何時了》等
「太平」劇團：《太平山傳奇》、《啼笑皆非》、《赤馬雲鬟》等
「錦添花」劇團：《伏姜維》、《明宮英烈傳》、《海上紅鷹》、《跨海屠龍》、《紅俠》、《橫斷長江水》、《莫負少年頭》等
「勝利年」劇團：《紫塞梅花》、《五代殘唐》、《萬世才人》、《海角孤臣》、《平戎帳下歌》、《從戎續舊歌》等
 「關德興粵劇宣傳團」：《節義春秋》、《燕歌行》、《陳子壯》、《洪宣嬌》等
 其他：《梳洗望黃河》、《江南廿四橋》、《銀鎧半脂香》、《美人關是鬼門關》、《香化復仇灰》、《李香君》、《梁紅玉》、《孤城血花淚》、《情央夜未央》、《天下賤丈夫》、《孔雀東南飛》、《趙飛燕》、《劉伯溫》、《桃花扇底兵》、《仙境曇花》等

電影：
《寂寞的犧牲》
《女兒債》
《萬惡之夫》
《百戰餘生》
《公子哥兒》
《最後關頭》
《女兒香》
《一代名花花影恨》
《夜盜紅綃》
《趙子龍》
《花街神女》
《天涯慈父》
《新女兒香》
《南國麗人》
《一寸山河一寸血》

相關書目 
南海十三郎：《小蘭齋雜記》
江獻珠：《蘭齋舊事與南海十三郎》
廖雲：《南海十三郎之正傳》
江沛揚：《滄桑太史第》
杜國威：《南海十三郎》

攷 

南海十三郎